**GHIDUL**

privind finanțarea, din veniturile proprii ale Ministerului Tineretului și Sportului, a structurilor sportive de drept privat, prin direcțiile județene pentru sport și tineret, respectiv a direcției pentru sport și tineret a municipiului București,

pe anul 2018

**CUPRINS**

|  |  |  |
| --- | --- | --- |
| **Capitolul/****Anexe** | **Descrierea** | **Pag.** |
| **Ghid de finanțare** |
| **Capitolul I** | Dispoziții generale | 3 |
| Domeniul de aplicare | 4 |
| Principii de atribuire a contractelor de finanțare | 4-5 |
| Prevederi bugetare | 5 |
| Informarea publică și transparența decizională | 5 |
| **Capitolul II** | Procedura de solicitare a finanțării | 5-6 |
| **Capitolul III** | Organizarea și funcționarea comisiei de evaluare | 6-7 |
| **Capitolul IV** | Procedura evaluării și selecției proiectelor | 8-10 |
| **Capitolul V** | Contestații | 10-11 |
| **Capitolul VI** | Încheierea contractului de finanțare | 11 |
| **Capitolul VII** | Procedura privind derularea contractului de finanțare | 11-12 |
| **Capitolul VIII** | Procedura de raportare și control | 12-13 |
| **Capitolul IX** | Căi de atac | 13 |
| **Capitolul X** | Sancțiuni | 13 |
| **Capitolul XI** | Dispoziții finale | 14 |
| **Anexe în vederea aplicării pentru proiecte** |
| Anexa 1 | Scrisoarea de interes | 2 |
| Anexa 2 | Cererea tip de finanțare | 3-6 |
| Anexa 3 | Bugetul proiectului | 7-8 |
| Anexa 4 | Bugetul detaliat | 9-10 |
| Anexa D 1 | Declarația de eligibilitate | 11 |
| Anexa D 2 | Declarația pe propria răspundere | 12 |
| Anexa D 3 | Declarația de imparțialitate | 13 |
| Anexa E | Raport de activitate | 14 |
| Anexa F | Lista de activități | 15 |
| **Anexe privind categoriile de cheltuieli eligibile**  |
| Anexa 5 | Categorii de cheltuieli eligibile | 2 |
| **Anexe privind încheierea și derularea contractului** |
| Anexa 6 | Contract-cadru de finanțare | 2-7 |
| Anexa 7 | Adresa de înaintare a raportului intermediar sau final | 8 |
| Anexa 8 | Formular pentru raportări intermediare și finale | 9-15 |
| **Modele de documente justificative** |
| Anexa 9.1 | Listă de participanți | 2 |
| Anexa 9.2 | Tabel decont casă/masă/transport | 3 |
| Anexa 9.3 | Stat de plată | 4 |

|  |
| --- |
| **CAPITOLUL I**  |

|  |
| --- |
| **Dispoziții generale** |

**Scop și definiții**

Art.1.Prezentul Ghid se aplică tuturor solicitanţilor, structuri sportive de drept privat, care depun propuneri de proiecte în vederea finanțării în conformitate cu prevederile Legii nr. 350/2005, privind regimul finanțărilor nerambursabile din fonduri publice alocate pentru activități nonprofit de interes general.

Art.2. Depunerea de propuneri de proiecte este adresată structurilor sportive care au secții sportive și sunt afiliate la federațiile sportive naționale.

Art.3. Atribuirea contractelor de finanţare se face în limita fondurilor publice stabilite anual prin ordin al ministrului tineretului și sportului din veniturile proprii ale MTS.

Art.4. Ghidul are ca scop stabilirea principiilor, a cadrului general și a procedurii pentru atribuirea contractelor de finanţare precum și a căilor de atac ale actului sau deciziei autorității finanțatoare care aplică procedura de atribuire a contractelor de finanțare.

Art.5. În înţelesul prezentului ghid, termenii şi expresiile de mai jos au următoarea semnificaţie:

a) activitate generatoare de profit-activitate care produce un profit în mod direct pentru o persoană fizică sau juridică;

b) autoritate contractantă-Ministerul Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București;

c) beneficiar-structura sportivă, eligibilă-căreia i se atribuie contractul de finanțare nerambursabilă în urma aplicării procedurii stabilite în prezentul ghid;

d) cheltuieli eligibile-cheltuieli care pot fi luate în considerare pentru finanţarea, conform Anexei 1 la prezentul ghid;

e) contract de finanţare-contract încheiat, în condiţiile legii, între Ministerul Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București-în calitate de autoritate finanțatoare, și beneficiar;

f) activitate sportivă-complex de acţiuni care au ca scop comun îndeplinirea unor obiective cu caracter sportiv. Categoriile de acţiuni care constituie activitatea sportivă sunt: acţiunile de pregătire sportivă, competiţiile sportive şi alte acţiuni sportive, denumite împreună acţiuni sportive;

g) acţiune de pregătire sportivă-acţiune sportivă desfăşurată în ţară sau în străinătate, realizată în baza unui program stabilit, sub supravegherea uneia sau mai multor persoane calificate, având ca scop dezvoltarea psihomotrică a individului şi participarea la competiţii sportive;

h) competiţie sportivă-acţiune sportivă organizată de structuri sportive şi/sau de alte entităţi competente, în baza unui regulament, care are ca obiective ameliorarea rezultatelor sportive, realizarea de recorduri şi/sau obţinerea victoriei;

i) competiţie sportivă internă-competiţie sportivă la care, conform regulamentului de desfăşurare, pot participa numai sportivi din cadrul structurilor sportive din România;

j) competiţie sportivă internă de nivel naţional-competiţie sportivă internă care are ca obiectiv stabilit prin regulamentul acesteia desemnarea unui câştigător la nivel naţional;

k) competiţie sportivă internă de nivel zonal sau interjudeţean-competiţie sportivă internă care are ca obiectiv stabilit prin regulamentul acesteia desemnarea unui câştigător la nivel zonal ori interjudeţean sau promovarea în eşalonul valoric superior;

l) competiţie sportivă internă de nivel judeţean-competiţie sportivă internă care are ca obiectiv stabilit prin regulamentul acesteia desemnarea unui câştigător la nivel judeţean sau promovarea în eşalonul valoric superior;

m) competiţie sportivă internă de nivel comunal, orăşenesc sau municipal-competiţie sportivă internă care are ca obiectiv stabilit prin regulamentul acesteia desemnarea unui câştigător la nivel comunal, orăşenesc sau municipal;

n) competiţie sportivă internaţională-competiţie sportivă la care, conform regulamentelor de desfăşurare, pot participa sportivi din cadrul unor organizaţii sportive din mai multe ţări;

o) alte acţiuni sportive - acţiuni care prezintă interes pentru activitatea sportivă, altele decât competiţiile sportive şi cele de pregătire sportivă, desfăşurate în ţară sau în străinătate, cum ar fi: congrese, conferinţe, simpozioane, seminarii, colocvii ori alte reuniuni, întâlniri de lucru, schimburi de experienţă, gale, expoziţii, cursuri şi stagii de practică şi specializare sau perfecţionare şi altele asemenea, precum şi acţiuni de cercetare, documentare, informare, promovare, consultanţă şi altele asemenea;

p) finanțare-alocaţie financiară directă din veniturile proprii ale Ministerului Tineretului și Sportului, în vederea desfăşurării de către beneficiar a unor activităţi nonprofit care să contribuie la realizarea unor acţiuni sau activități sportive;

r) fonduri publice-sume alocate din veniturile proprii ale Ministerului Tineretului și Sportului;

h) proiect întocmit în vederea finanțării-se înțețege planul de acțiuni corelate și încadrate în timp-circumscrise obiectului de activitate al solicitantului.

Art.6. Prezentul ghid stabilește procedura privind atribuirea contractului de finanțare.

|  |
| --- |
| **Domeniul de aplicare** |

Art.7. Prevederile prezentului ghid se aplică pentru atribuirea oricărui contract de finanţare, din veniturile proprii ale Ministerului Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București.

Art.8. Finanțările nu se acordă pentru activități generatoare de profit și nici pentru activități din alte domenii decât domeniul sport.

Art.9. Potrivit dispozițiilor prezentului ghid, nu se acordă finanțări pentru activități care presupun dezvoltarea infrastructurii solicitantului, cu excepția cazului în care aceasta reprezintă o componentă indispensabilă proiectului, fapt constatat de către comisia de evaluare a proiectelor.

|  |
| --- |
| **Principii de atribuire a contractelor de finanțare** |

Art.10. Principiile care stau la baza atribuirii contractelor de finanțare sunt:

**a) libera concurenţă -** respectiv asigurarea condițiilor pentru ca toate structurile sportive de drept privat, legal constituite, să aibă dreptul de a deveni, în condițiile legii, beneficiar;

**b) eficacitatea utilizării fondurilor publice -** respectiv folosirea sistemului concurențial și a criteriilor care să facă posibilă evaluarea propunerilor și a specificațiilor tehnice și financiare pentru atribuirea contractului de finanțare;

**c) transparenţa -** respectiv punerea la dispoziția tuturor celor interesați a informațiilor referitoare la aplicarea procedurii pentru atribuirea contractului de finanțare;

**d) tratamentul egal -** respectiv aplicarea în mod nediscriminatoriu a criteriilor de selecție și a criteriilor pentru atribuirea contractului de finanțare, astfel încât toți solicitanții eligibili să aibă șanse egale de a i se atribui contractul respectiv;

**e) excluderea cumulului -** în sensul că aceeași activitate urmărind realizarea unui interes general, local/județean/național, nu poate beneficia de atribuirea mai multor contracte de finanțare în decursul unui an;

**f) neretroactivitatea -** respectiv excluderea posibilității destinării fondurilor unei activități a cărei executare a fost deja începută sau finalizată la data încheierii contractului de finanțare;

**g) cofinanţarea -** în sensul că finanțările nerambursabile trebuie însoțite de o contribuție din partea beneficiarului de minimum 10% din valoarea totală a proiectului;susţinerea financiară din Ministerului Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București, nu se poate ridica la mai mult de 90% din bugetul total al proiectului;

h) **anualitatea -** în sensul derulării întregii proceduri de finanțare în cadrul anului calendaristic în care s-a acordat finanțarea din bugetul Ministerului Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București;

Art.11. Pentru aceeaşi activitate, un beneficiar nu poate contracta decât o singură finanțare în decursul unui an.

|  |
| --- |
| **Prevederi bugetare** |

Art.12. Valoarea finanțării solicitate/proiect se va încadra între valoarea minimă și valoarea maximă, după cum urmează:

|  |  |  |
| --- | --- | --- |
| **Nr.****Crt.** | **Activitatea finanțată** | **Valoarea finanțării solicitate/proiect****(lei)** |
| **Valoarea minimă** | **Valoarea maximă** |
| 1 | Jocuri sportive | 5000 | 9000 |
| 2 | Sporturi individuale | 3000 | 9000 |

|  |
| --- |
| **Informarea publică și transparența decizională** |

Art.13. Procedurile de planificare și executare a plafoanelor de cheltuieli privind finanțările nerambursabile, desemnarea membrilor comisiilor de evaluare, procedurile de atribuire a contractelor de finanțare, contractele de finanțare nerambursabilă semnate de autoritatea finanțatoare cu beneficiarii, precum și rapoartele de execuție bugetară privind finanțările, constituie informații de interes public, potrivit dispozițiilor Legii nr. 544/2001 privind liberul acces la informațiile de interes public, cu modificările și completările ulterioare.

|  |
| --- |
| **CAPITOLUL II** |

|  |
| --- |
| **Procedura de solicitare a finanțării** |

Art.14. Atribuirea contractelor de finanţare se face exclusiv pe baza selecției de proiecte, procedură care permite atribuirea unui contract de finanțare din fonduri publice, veniturile proprii ale Ministerului Tineretului și Sportului (prin direcțiile județene pentru sport și tineret, respectiv a direcției pentru sport și tineret a municipiului București), prin selectarea acestuia de către o comisie, cu respectarea principiilor prevăzute în capitolul I.

Art.15. În cursul anului bugetar 2018 se pot organiza una sau mai multe sesiuni de selecție a proiectelor care vor beneficia de finanțare, în funcție de solicitări și în limita fondurilor aprobate prin ordin al ministrului tineretului și sportului.

Art.16. Procedura de selecție de proiecte, organizată de Ministerului Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București, va cuprinde următoarele etape:

a) publicarea ghidului finanțărilor acordate structurilor sportive;

b) publicarea anunţului de participare;

c) depunerea propunerilor de proiecte;

d) verificarea eligibilității, înregistrării și a îndeplinirii criteriilor referitoare la capacitatea tehnică și financiară;

e) evaluarea propunerilor de proiecte;

f) comunicarea rezultatelor;

g) soluționarea contestațiilor;

h) încheierea contractelor de finanţare nerambursabilă;

i) publicarea anunțului de atribuire a contractelor de finanțare.

Art.17. Documentația de solicitare a finanțării, însoțită de o scrisoare de interes întocmită conform modelului prezentat în Anexa 1, se va depune într-un singur exemplar original pe suport de hârtie și în format electronic (CD sau DVD) la registratura direcțiilor județene pentru sport și tineret, respectiv a direcției pentru sport și tineret a municipiului București, din raza teritorială a fiecărei structuri sportive eligibile, cu mențiunea "Pentru finanțarea nerambursabilă a structurilor sportive". Documentaţia de solicitare a finanțării se introduce într-un plic sigilat, și va fi întocmită conform modelului prezentat în Anexa 1.

Art.18. Documentaţia va fi întocmită în limba română.

Art.19. Propunerea de proiect are caracter ferm şi obligatoriu din punct de vedere al conținutului și trebuie să fie semnată, pe propria răspundere, de către solicitant sau de către o persoană împuternicită legal de acesta.

Art.20. Bugetul proiectului va fi prezentat exclusiv în lei şi va rămâne ferm pe toată durata de îndeplinire a contractului de finanţare.

Art.21. Documentația solicitanților va conține următoarele acte:

a)formularul de solicitare a finanţării conform [Anexei 2;](#_ANEXA_A2.1)

b) bugetul de venituri și cheltuieli al proiectului, prezentat conform [Anexei 3;](#_Anexa_B1.1_la_Ghidul solicitantului)

c) buget detaliat-buget prin care vor fi fundamentate toate categoriile de cheltuieli, conform modelului prevăzut în [Anexa 4](#_Anexa_B2_la_Ghidul solicitantului);

d) declaraţiile conducătorului organizaţiei solicitante, conform anexelor [D1, D2, D3;](#_ANEXA_D01.1_la_Ghidul solicitantulu)

e) raport de activitate, conform [Anexei E](#_Anexa_E_la_Ghidul solicitantului);

f) lista de activităţi, conform [Anexei F](#_Anexa_F_la_Ghidul solicitantului);

g) buget defalcat pe activităţi;

h) scopul, obiectivele şi indicatorii de evaluare[;](#_Anexa_H_la_contractul-cadru)

i) certificat de atestare fiscală din care să rezulte că solicitantul nu are datorii la bugetul consolidat al statului, emis de unitatea administrativ-teritorială în care are sediul;

j) certificat de atestare fiscală privind impozitele şi taxele locale, din care să rezulte că solicitantul nu are datorii la bugetul local, emis de unitatea administrativ-teritorială în care are sediul;

k) dovada afilierii la federația sportivă națională/ramură de sport (asociația județeană/ ramură de sport);

l) alte documente considerate relevante de către aplicant.

|  |
| --- |
| **CAPITOLUL III** |

|  |
| --- |
| **Organizarea și funcționarea comisiei de evaluare** |

Art.22. Evaluarea si selecția solicitărilor se va face de către comisiile de evaluare organizate la nivelul direcțiilor județene pentru sport și tineret, respectiv a direcției pentru sport și tineret a municipiului București prin decizia directorului executiv. Misiunea comisiei este de a realiza selecția publică a proiectelor care vor beneficia de finanțare de la bugetul Ministerului Tineretului și Sportului, prin direcțiile județene pentru sport și tineret, respectiv a direcției pentru sport și tineret a municipiului București.

Art.23. Comisia de evaluare va fi formată din minim 3 persoane, numite prin decizia directorului executiv al fiecărei direcții județene pentru sport și tineret, respectiv a direcției pentru sport și tineret a municipiului București. Comisia este legal întrunită în prezenţa a cel puțin 2 (doi) membri.

Art.24. Prin decizia directorului executiv al fiecărei direcții județene pentru sport și tineret, respectiv a direcției pentru sport și tineret a municipiului București, la propunerea compartimentelor sport, cu scopul de a sprijini activitățile de evaluare, se pot desemna pe lângă comisia de evaluare specialiști, numiţi experţi cooptaţi. Experţii cooptați pot fi desemnați încă de la începutul procesului de evaluare sau pe parcursul acestui proces, în funcție de problemele care ar putea impune expertiza acestora.

Art.25. Dispoziţia de desemnare a experților cooptați trebuie să precizeze atribuțiile și responsabilitățile specifice ale acestora și să justifice necesitatea participării lor la procesul de evaluare.

Art.26. Atribuțiile și responsabilitățile experților externi cooptați se rezumă, după caz, numai la:

a) verificarea și evaluarea propunerilor tehnice;

b) analiza situației financiare a solicitanților de finanțare ori analiza financiară a efectelor pe care le pot determina anumite elemente ale proiectelor sau anumite clauze contractuale propuse de solicitantul de finanțare;

c) analiza efectelor de natură juridică pe care le pot determina anumite elemente ale proiectului sau anumite clauze contractuale propuse de solicitantul de finanţare.

Art.27. Experții cooptați nu au drept de vot, însă au obligația de a elabora un raport de specialitate cu privire la aspectele tehnice, financiare sau juridice asupra cărora, pe baza expertizei pe care o dețin, îşi exprimă punctul de vedere.

Art.28. Raportul de specialitate prevăzut la pct. 28 este destinat să faciliteze comisiei de evaluare adoptarea deciziilor în cadrul procesului de analiză a proiectelor și de stabilire a proiectelor câștigătoare. Raportul de specialitate se atașează la raportul comisiei de evaluare.

Art.29. Activitatea comisiei este coordonată de către responsabilul compartimentului sport, al fiecărei direcții județene pentru sport și tineret, respectiv a direcției pentru sport și tineret a municipiului București, în calitate de președinte al comisiei.

Art.30. Modul de lucru al comisiei de evaluare este stabilit de comun acord între membrii acesteia, urmând a se avea în vedere calendarul estimativ de aplicare a procedurii.

Art.31. Membrii comisiei de evaluare au dreptul de a analiza şi evalua documentele depuse de solicitanți individual și/sau în ședințe comune, însă orice decizie a comisiei de evaluare trebuie să întrunească votul a cel puţin 2 dintre membrii săi. Comisia de evaluare are obligația să întocmească înscrisuri prin care se formalizează deciziile adoptate în cadrul procesului de evaluare.

Art.32. Membrul comisiei de evaluare care nu este de acord cu decizia adoptată are obligaţia de a-şi prezenta punctul de vedere în scris, elaborând în acest sens o notă individuală care se atașează la raportul comisiei de evaluare.

Art.33. Comisia de evaluare are obligația de a stabili care sunt clarificările și completările necesare pentru evaluarea fiecărui proiect, precum și perioada de timp acordată pentru transmiterea clarificărilor. Comunicarea transmisă în acest sens către solicitantul de finanțare trebuie să fie clară, precisă și să definească în mod explicit și suficient de detaliat în ce constă solicitarea comisiei de evaluare.

Art.34. În cazul în care solicitantul de finanţare nu transmite în perioada precizată de comisia de evaluare clarificările/răspunsurile solicitate sau în cazul în care explicațiile prezentate de solicitantul de finanțare nu sunt concludente, proiectul va fi considerat neconform.

Art.35. Comisia de evaluare are dreptul de a corecta erorile aritmetice sau viciile de formă numai cu acceptul solicitantului de finanțare. În cazul în care solicitantul de finanțare nu accepta corecția acestor erori/vicii, proiectul va fi considerat neconform.

Erorile aritmetice se corectează după cum urmează:

a) dacă există o discrepanță între prețul unitar și prețul total, trebuie luat în considerare prețul unitar iar prețul total va fi corectat corespunzător;

b) dacă există o discrepanță între litere și cifre, trebuie luată în considerare valoarea exprimată în litere iar valoarea exprimată în cifre va fi corectată corespunzător.

Viciile de formă reprezintă acele erori sau omisiuni din cadrul unui document a căror corectare/completare este susținută în mod neechivoc de sensul și de conținutul altor informații existente inițial în alte documente prezentate de solicitantul de finanțare sau a căror corectare/completare are rol de clarificare sau de confirmare, nefiind susceptibile de a produce un avantaj incorect în raport cu ceilalţi participanți la procedura de selecție a proiectelor.

Art.36. Fiecare membru al comisiei va semna o declarație de imparțialitate.

Art.37. Secretarul comisiei are drept de vot.

|  |
| --- |
| **CAPITOLUL IV** |

|  |
| --- |
| **Procedura evaluării și selecționării proiectelor** |

Art.38. Documentațiile de solicitare a finanțării vor fi comunicate comisiei de evaluare. Comisia va respinge documentațiile înregistrate după termenul limită corespunzător sesiunii de finanțare.

Art.39. În cazul în care există un singur participant la procedura de selecție, procedura de selecție se va repeta. Dacă în urma repetării procedurii de selecție, numai un participant a depus propunere de proiect, MTS, prin direcțiile județene pentru sport și tineret, respectiv a direcției pentru sport și tineret a municipiului București, are dreptul de a atribui contractul de finanțare acestuia, în condițiile legii.

Art.40. Documentația de solicitare a finanțării va fi analizată de către membri comisiei de evaluare și notată potrivit criteriilor de evaluare.

Art.41. Este exclus din procedura pentru atribuirea contractului de finanțare, respectiv nu este eligibil, solicitantul care se află în oricare dintre următoarele situaţii:

a) Nu şi-a îndeplinit obligațiile de plată exigibile a impozitelor și taxelor către bugetul consolidat al statului, precum și a impozitelor și taxelor locale;

b) Furnizează informații false în documentele prezentate;

c) A comis o grava greșeală în materie profesională sau nu și-a îndeplinit obligațiile asumate printr-un contract anterior de finanțare, în măsura în care MTS, prin direcțiile județene pentru sport și tineret, respectiv a direcției pentru sport și tineret a municipiului București, poate aduce ca dovadă mijloace probante în acest sens;

d) Face obiectul unei proceduri de dizolvare sau de lichidare ori se află deja în stare de dizolvare sau de lichidare, în conformitate cu prevederile legale în vigoare;

e) Documentația prezentată este incompletă și nu respectă prevederile art. 21, capitolul II;

a) Are conturile bancare blocate;

b) A prezentat declaraţii inexacte la o participare anterioară.

Art.42. Comisia de evaluare respinge propunerea de proiect în oricare dintre următoarele cazuri:

a) Propunerea de proiect pentru atribuirea contractului de finanțare nu respectă cerinţele prevăzute în Documentaţia pentru elaborarea și prezentarea propunerii de proiect;

b) Propunerea de proiect conține propuneri referitoare la clauzele contractuale, propuneri care sunt în mod evident dezavantajoase pentru autoritatea finanțatoare;

c) Explicațiile solicitate referitor la fundamentarea economică nu sunt concludente;

Art.43. Evaluarea proiectelor se face în doua etape:

|  |
| --- |
| **a) Verificarea documentației și a condițiilor de eligibilitate, conform listei de verificare** |

|  |
| --- |
| **Lista de verificare**(se va completa de către comisia de evaluare) |
| **DATE ADMINISTRATIVE** |
| Numele solicitantului |  |
| CIS/Data înființării |  |
| Partener/nume |  |
| **TITLUL PROPUNERII:** |
| **Condiții de eligibilitate** | **DA** | **NU** |
| 1. Termenul limită de depunere a fost respectat |  |  |
| 2. Solicitantul este eligibil, conform art.1 și 2, cap.I, din prezentul ghid |  |  |
| 3. A fost folosit formularul potrivit de cerere de finanțare publicat pentru această sesiune de selecție |  |  |
| 4. Propunerea este redactată în limba română |  |  |
| 5. Bugetul este inclus în propunere, prezentat în formatul prevăzut în Ghidul solicitantului - Anexele 3 și 4, exprimat în lei și conform cu prevederile din Cererea de finanțare - Anexa 2 |  |  |
| 6. Solicitantul are datorii la bugetul de stat, la bugetul local și/sau se află în litigiu cu finanțatorul (criteriu obligatoriu/eliminatoriu). |  |  |
| 7. Cuantumul contribuției proprii este de minim 10% (criteriu obligatoriu/eliminatoriu). |  |  |
| 8. Proiectul promovează centenarul – România 100(doar pentru anul 2018) (criteriu obligatoriu/eliminatoriu) |  |  |
| 9. Valoarea finanțării solicitate se încadrează în limitele stabilite în prevederile perzentului ghid |  |  |
| 10. Declarațiile solicitantului au fost completate şi semnate conform cu prevederile din Cererea de finanţare (Anexele D1, D2 și D3) |  |  |
| 11. Contribuția solicitantului este de minim 10% din valoarea totală a proiectului |  |  |
| 12. A fost folosit formularul potrivit de cerere de finanțare publicat pentru această sesiune de selecție |  |  |
| 13. Documentele suport cerute sunt atașate (cele enumerate la capitolul II din Ghidul Solicitantului)  |  |  |
| 14. Proiectul are legătură cu domeniul de activitate sport |  |  |

Comisia de evaluare are dreptul de a solicita prezentarea de documente suplimentare care dovedesc eligibilitatea solicitanţilor de finanțare.

|  |
| --- |
| **b) Evaluarea calității propunerilor de proiect și evaluarea financiară**  |

Toate cererile selecționate în urma primei etape de selecție sunt supuse evaluării pe baza următoarei grile-cadru de evaluare**[[1]](#footnote-1)**:

|  |  |
| --- | --- |
| **Secţiune** | **Punctaj maxim** |
| **1. Relevanța** | **25** |
| 1.1. Proiectul este relevant față de obiectivele și indicatorii stabiliți. | 5 |
| 1.2. Cât de coerente, necesare și practice sunt activitățile propuse? | 5 |
| 1.3. În ce măsură proiectul conține rezultate verificabile și cuantificabile? | 5 |
| 1.4. Cât de coerent este conținutul proiectului? | 5 |
| 1.5. Gradul de vizibilitate al proiectului-măsura în care proiectul promovează identitatea vizuală a programului România în mișcare. | 5 |
| **2. Anvergura** | **35** |
| 2.1. Numărul de persoane beneficiare din mediu rural. | 12 |
| 2.2. Numărul de persoane beneficiare din mediu urban. | 3 |
| 2.3. Măsura în care proiectul se adresează categoriilor de vârstă:-copii și juniori;-tineret și seniori | 73 |
| 2.4. Numărul de sportivi/ramură de sport implicați în proiect | 5 |
| 2.5. Caracterul olimpic/paralimpic al disciplinei/ramurii de sport propuse în proiect | 5 |

|  |  |
| --- | --- |
| **3. Durabilitate** | **10** |
| 3.1. În ce măsură proiectul va avea influență pe termen lung asupra grupului țintă? | 5 |
| 3.3. În ce măsură rezultatele proiectului propus sunt durabile?-financiar;-instituțional-se va asigura continuarea activității beneficiarilor direcți, la structurile la care sunt legitimați, după terminarea finanțării?;-la nivel de politici (acolo unde este aplicabil)-care va fi impactul structural al proiectului? (va îmbunătăți legislația, prin propuneri de acte normative, codurile de conduită, metodele, etc.?) | 5 |
| **4. Buget si eficacitatea costurilor** | **20** |
| 4.1. În ce măsură bugetul este clar, realist şi detaliat, cheltuielile propuse sunt necesare pentru implementarea proiectului iar raportul dintre costuri și rezultate este satisfăcător? | 5 |
| 4.2. Cuantumul contribuției proprii:-până la 30 %;-peste 30%. | 510 |
| **5. Capacitatea managerială şi cunoştinţele de specialitate:** | **10** |
| 5.1. Experiența managerială a aplicantului în domeniul respectiv (dacă are pregătire de specialitate și/sau a mai gestionat programe similare) | 5 |
| 5.2. Capacitatea managerială curentă a aplicantului (incluzând echipa de proiect și abilitatea de a gestiona bugetul proiectului) | 5 |
| **Punctaj maxim** | **100** |

**Nota**: Nu poate fi luat în considerare pentru a fi finanţat un proiect care nu a întrunit un minim de 60 de puncte.

Art.44. Proiectul sau proiectele stabilite ca fiind câștigătoare sunt cele care întrunesc punctajul cel mai mare, rezultat din grila de evaluare, fiind cele mai avantajoase din punct de vedere tehnico-financiar.

Art.45. Proiectele vor fi finanțate în ordinea descrescătoare a punctajului obținut, în limita fondurilor aprobate prin Programul anual, aprobat prin ordin al ministrului tineretului și sportului.

Art. 46. În cazul în care există mai multe proiecte cu punctaj egal, vor avea prioritate pentru finanțare proiectele pentru care este mai mare cuantumul contribuției proprii a solicitantului de finanțare.

Art. 47. Decizia de aprobare a proiectului poate fi anulată în orice moment şi în orice etapă a procesului de evaluare şi ulterior, în cadrul procesului de contractare a proiectului selectat spre finanțare precum şi în etapa de implementare a proiectului finanţat, în cazul în care, ulterior fazei de evaluare, se identifică motive certe (de orice natură-legale, faptice, administrative) care duc la concluzia că proiectul, solicitantul, partenerii sau parteneriatul erau neeligibili la data depunerii Cererii de finanțare.

Art. 48. Beneficiarul finanțării se va angaja în scris să asigure contribuția proprie pe parcursul derulării proiectului. (Declarația este cuprinsă în Anexa 2-Cererea de finanțare).

|  |
| --- |
| **CAPITOLUL V** |

|  |
| --- |
| **Contestații** |

Art.49. Solicitanții au dreptul să formuleze contestații cu privire la rezultatul sesiunii de selecție și să le depună la sediul MTS în termen de cel mult cinci zile lucrătoare de la data aducerii la cunoștința acestora a rezultatului selecției.

Art.50. Contestațiile se soluționează în termen de maxim 20 de zile lucrătoare de la data expirării termenului pentru depunerea contestațiilor.

Art.51. În vederea soluționării contestațiilor depuse de candidați, la nivelul autorității finanțatoare, respectiv la nivelul MTS, se va înființa, prin ordin al ministrului tineretului și sportului, o comisie de soluționare a contestațiilor, formată din 3 persoane. Persoanele care sunt numite în Comisia de soluționare a contestațiilor nu pot face parte în Comisiile de evaluare a proiectelor organizate la nivelul direcțiilor județene pentru sport și tineret, respectiv a direcției pentru sport și tineret a municipiului București.

|  |
| --- |
| **CAPITOLUL VI** |

|  |
| --- |
| **Încheierea contractului de finanțare** |

Art.52. Contractul se încheie între MTS, prin direcțiile județene pentru sport și tineret, respectiv a direcției pentru sport și tineret a municipiului București şi solicitantul selectat, după împlinirea termenului de 6 zile, dar nu mai târziu de 30 de zile de la data comunicării rezultatului final al sesiunii de selecţie a proiectelor pe site-ul MTS, respectiv site-urile direcțiilor județene pentru sport și tineret, respectiv a direcției pentru sport și tineret a municipiului București.

Art.53. La contract se vor anexa bugetul de venituri şi cheltuieli al proiectului întocmit conform [Anexei 3](#_Anexa_B1_la_Ghidul solicitantului).

Art.54. Dispoziţiile Legii nr. 98/2016, actualizată, privind achizițiile publice, se aplică în mod corespunzător și contractelor de finanțare din fonduri publice.

|  |
| --- |
| **CAPITOLUL VII** |

|  |
| --- |
| **Procedura privind derularea contractului de finanțare** |

Art.55. Cheltuielile eligibile vor putea fi finanțate în baza unui contract de finanțare numai în măsura în care sunt justificate și oportune și au fost contractate în perioada executării contractului.

Art.56. Categoriile de cheltuieli eligibile şi neeligibile sunt cuprinse în [Anexa 5](#_Anexa_1_la_Ghidul solicitantului_3) la prezentul ghid.

Art.57. MTS, prin direcțiile județene pentru sport și tineret, respectiv a direcției pentru sport și tineret a municipiului București și beneficiarul pot stabili în contractul de finanțare ca plățile către beneficiar să se facă în tranșe. Se poate acorda, la solicitarea beneficiarului, un avans, în condițiile legii cu privire la acordarea de avansuri din fonduri publice, fără a depăși pragul de 30% din valoarea totală a contractului.

Art.58. Fiecare tranşă va fi plătită numai după atingerea unui obiectiv specific și după prezentarea raportului intermediar și a documentelor justificative aferente cheltuielilor efectuate de beneficiar în raport cu activitățile/acțiunile necesare atingerii obiectivului specific respectiv.

Art.59. MTS, prin direcțiile județene pentru sport și tineret, respectiv a direcției pentru sport și tineret a municipiului București nu va elibera beneficiarului ultima tranșă a finanțării înainte de validarea raportului final, pe care beneficiarul este obligat sa îl depună la sediul MTS în termen de cel mult 10 zile de la terminarea activității. Data limită de prezentare a raportului final este 30 noiembrie a anului bugetar în care a fost încheiat contractul de finanțare, cu excepţia proiectelor care presupun activități prevăzute în luna decembrie, pentru care data limită de depunere a raportului final este 10 decembrie.

Art.60. Validarea se va face în termen de cel mult 10 de zile de la depunerea de către beneficiar a raportului final.

Art.61. MTS, prin direcțiile județene pentru sport și tineret, respectiv a direcției pentru sport și tineret a municipiului București își rezervă dreptul de a face verificări atât în perioada derulării contractului de finanțare, cât și ulterior validării raportului final, în scopul completării dosarului finanțării, dar nu mai târziu de 3 luni de la expirarea termenelor prevăzute la art.59.

Art.62. MTS, prin direcțiile județene pentru sport și tineret, respectiv a direcției pentru sport și tineret a municipiului București poate suspenda, cu notificare scrisă, în întregime sau parțial, plata, fără rezilierea contractului, în cazul nerespectării de către beneficiar a oricăreia dintre obligațiile sale contractuale și să procedeze la verificarea întregii documentații privind derularea proiectului finanțat și utilizarea finanțării.

Art.63. Atunci când, pentru îndeplinirea obligațiilor contractuale, beneficiarul achiziționează, din fonduri publice, produse, lucrări sau servicii, procedura de achiziție este cea prevăzută de Legea nr. 98/2016, actualizată, privind achizițiile publice.

|  |
| --- |
| **CAPITOLUL VIII** |

|  |
| --- |
| **Procedura de raportare și control** |

Art.64. Pe parcursul derulării contractului, beneficiarii de finanțareau obligația de a prezenta următoarele raportări:

-raportări intermediare, carevor fi depuse până în data de 10 a lunii în care se solicită decontarea sumelor cheltuite; raportul va cuprinde în mod obligatoriu justificarea cheltuielilor la nivelul întregului proiect, cuprinzând atât finanțarea proprie cât și contribuția MTS;

-o raportare finală, care va fi depusă în termen de 10 zile de la încheierea activității, dar nu mai târziu de data de 30 noiembrie a anului bugetar în care a fost încheiat contractul de finanțare, cu excepţia proiectelor care presupun activități prevăzute în luna decembrie, pentru care data limită de depunere a raportului final este 10 decembrie; raportul va cuprinde în mod obligatoriu justificarea cheltuielilor la nivelul întregului proiect, cuprinzând atât finanțarea proprie cât și contribuția MTS.

Art.65. În cazul în care beneficiarul de finanțare depune un singur raport, la finalul implementării proiectului, acesta se consideră atât raport intermediar cât și raport final.

Art.66. Rapoartele, întocmite în conformitate cu [Anexa IV la Ghidul Solicitantului,](#_Anexa_V_la_Ghidul solicitantului) însoțite de adresa de înaintare, întocmită conform [Anexei III la Ghidul Solicitantului](#_Anexa_III_la_Ghidul solicitantului_2) şi de documentele justificative prevăzute în [Anexa VI din Ghidul solicitantului](#_Anexa_VI_la), vor fi depuse atât pe suport de hârtie cât și pe suport magnetic la registratura direcțiilor județene pentru sport și tineret, respectiv a direcției pentru sport și tineret a municipiului București, din raza teritorială a fiecărei structuri sportive eligibile, cu mențiunea "Pentru finanțarea nerambursabilă a structurilor sportive".

Art.67. MTS poate solicita, în scris, clarificări la rapoartele depuse de către beneficiari, situație în care termenul de validare se suspendă până la data primirii răspunsului la clarificări.

Art.68. Proiectele pentru care nu s-au depus rapoartele finale în termenul stabilit prin contract nu vor obține decontarea tranșei finale și vor urma procedurile specifice.

Art.69. Durata contractelor de finanțare va fi stabilită astfel încât să asigure derularea procedurii de finanțare a contractului și de decontare a ultimei tranșe în anul calendaristic în care s-a acordat finanțarea.

Art.70. Pentru justificarea cheltuielilor efectuate, rapoartele vor fi însoțite de documentele justificative prevăzute în [Anexa VI din Ghidul solicitantului.](#_Anexa_VI_la)

Art.71. Contractele de finanțare vor prevedea, sub sancțiunea nulității, calitatea Curții de Conturi de a exercita controlul financiar asupra derulării activității nonprofit finanțate din fondurile publice.

Art.72. Regimul de gestionare a sumelor finanțate și controlul financiar se realizează în condiţiile legii. Auditarea sumelor utilizate se va face de către compartimentele de specialitate. Dosarul complet, conţinând rapoartele intermediare și raportul final, însoțite de documentele justificative menționate în [Anexa VI din Ghidul solicitantului](#_Anexa_VI_la) trebuie păstrat timp de **cinci ani** în arhiva aplicantului pentru un eventual audit ulterior.

Art.73. Beneficiarii de finanțare au obligația de a invita MTS, prin direcțiile județene pentru sport și tineret, respectiv a direcției pentru sport și tineret a municipiului București la activitățile din proiect și de a depune, în scris, calendarul activităților (lunar/trimestrial), cu 10 zile înainte de data derulării acestora.

|  |
| --- |
| **CAPITOLUL IX** |

|  |
| --- |
| **Căi de atac** |

Art.74. Actele sau deciziile care determină sau sunt rezultatul procedurii de evaluare a proiectelor pentru atribuirea contractelor de finanțare considerate nelegale pot fi atacate pe cale administrativă și/sau justiție.

Art.75. Procedurile legale privind căile de atac sunt cele reglementate de Legea nr. 554/2004 privind contenciosul administrativ, cu modificările și completările ulterioare.

Art.76. Autoritatea finanțatoare este competentă să soluționeze contestațiile înaintate pe cale administrativă.

Art.77. Orice persoană fizică sau juridică care are un interes legitim în legătură cu un anumit contract de finanțare și care suferă sau a suferit un prejudiciu, ca o consecință directă a unui act nelegal sau a unei decizii nelegale, are dreptul de a utiliza căile de atac.

Art.78. Acțiunea în justiție se introduce numai după epuizarea căii de atac a contestației pe cale administrativă și numai de către acele persoane care au înaintat contestații, precum și pentru acele capete de cerere care au făcut obiectul atacului pe cale administrativă.

Art.79. Acțiunea în justiție se introduce numai atunci când autoritatea contractantă nu a răspuns unei contestații în termenul prevăzut de lege ori atunci când contestatarul nu este satisfăcut de răspunsul primit în termen legal.

|  |
| --- |
| **CAPITOLUL X** |

|  |
| --- |
| **Sancțiuni** |

Art.80. Contractele de finanțare pot fi reziliate de plin drept, fără a fi necesară intervenția instanței de judecată, în termen de 10 zile calendaristice de la data primirii notificării prin care părții în culpă i s-a adus la cunoştință că nu și-a îndeplinit obligaţiile contractuale. Notificarea va putea fi comunicată în termen de 10 zile calendaristice de la data constatării neîndeplinirii sau îndeplinirii necorespunzătoare a uneia sau mai multor obligații contractuale.

Art.81. În cazul rezilierii contractului ca urmare a neîndeplinirii clauzelor contractuale, beneficiarul finanțării este obligat ca, în termen de 15 zile, să returneze ordonatorului principal de credite sumele primite, cu care se reîntregesc creditele bugetare ale acestuia, în vederea finanțării altor programe și proiecte de interes public.

Art.82. Pentru sumele restituite ca urmare a rezilierii contractului, beneficiarii finanțării datorează dobânzi şi penalități de întârziere, conform legislației privind colectarea creanțelor bugetare, care se constituie în venituri proprii ale direcțiilor județene pentru sport și tineret, respectiv a direcției pentru sport și tineret a municipiului București în cauză.

Art.83. Nerespectarea termenelor și a prevederilor din contract duce la pierderea tranșei finale și interzicerea participării pentru obținerea de finanțare.

|  |
| --- |
| **CAPITOLUL XI** |

|  |
| --- |
| **Dispoziții finale** |

Art.84. Orice comunicare, solicitare, informare, notificare în legătură cu procedura de selecție sau derularea contractelor de finanțare se va transmite de către solicitanții finanțării sub forma de document scris. Orice document scris trebuie înregistrat în momentul primirii la registratura direcțiilor județene pentru sport și tineret, respectiv a direcției pentru sport și tineret a municipiului București, cu mențiunea "Pentru finanțarea nerambursabilă a structurilor sportive".

Art.85. Prezentul ghid se completează cu prevederile legale în vigoare.

Art.86. Prevederile ghidului vor fi aplicate tuturor finanțărilor acordate din veniturile proprii ale MTS, în anul bugetar 2018, pentru finanțarea finanțarea nerambursabilă a structurilor sportive.

Art.89. Anexele următoare fac parte integrantă din prezentul ghid.

|  |
| --- |
| **Anexe în vederea aplicării pentru proiectele** |

[Anexa 1-Scrisoare de interes](#_Anexa_A1.1_la_Ghidul solicitantului_1)

[Anexa 2-Cerere de finanțare](#_ANEXA_A2_la_Ghidul solicitantului)

[Anexa 3-Bugetul proiectului](#_Anexa_B1_la_Ghidul solicitantului)

[Anexa 4-Buget detaliat](#_Anexa_B2_la_Ghidul solicitantului)

[Anexa D-Declaraţii](#_Anexa_D01_la_Ghidul solicitantului)

[Anexa E -Raport de activitate](#_Anexa_E_la_Ghidul solicitantului)

[Anexa F -Lista de activităţi](#_Anexa_F_la_Ghidul solicitantului)

|  |
| --- |
| **Anexe privind categoriile de cheltuieli eligibile și categoriile de obiective** |

[Anexa 5-Cheltuieli eligibile și neeligibile](#_Anexa_1_la_Ghidul solicitantului)

|  |
| --- |
| **Anexe privind încheierea și derularea contractului** |

[Anexa 6-Contract de finanţare](#_Anexa_I_la_Ghidul solicitantului)

[Anexa 7-Adresa de înaintare a raportului intermediar sau final](#_Anexa_III_la_Ghidul solicitantului_2)

[Anexa 8-Formular pentru raportări intermediare şi finale](#_Anexa_V_la_Ghidul solicitantului)

|  |
| --- |
| **Modele de documente justificative** |

Anexa 9.1-Listă de participanți

Anexa 9.2-Tabel decont casă/masă/transport

Anexa 9.3-Stat de plată

1. Pentru nerealizarea impactului urmărit prin proiectele finanțate anterior din bugetul MTS (DJST-uri

 respectiv DSTMB), solicitanții pot fi penalizați cu până la 10 puncte. [↑](#footnote-ref-1)